盧玉堂報遣人問訊水心
作者：釋居簡
朝代：宋

paragraphs: 用舍見人物，抑見天地心。
生人於此時，所繫亦以深。
時哉薄其祐，全力吾不任。
向來鄒魯人，抱此空沉吟。
此身眇如芥，列國紛於鍼。
芥鍼求抵當，機括常差參。
沒身雖不遭，道在終不沉。
朣朣千丈光，照耀不啻今。
公乎鄒魯傳，軒冕如山林。
我亦山中人，不忍鳳鳥瘖。
加餐爲公禱，以答天地心。